Vista la comunicació de vaga presentada pel sindicat Comisiones Obreras (CCOO) en les quatre societats del Grupo Renfe, que està prevista per al dia 31 de juliol de 2014, des de la 1.00 fins a les 24.00 hores, i que afecta tots els treballadors i treballadores del grup;
Vistes les comunicacions de vaga presentades pel Sindicato Ferroviario (SF-Intersindical) i pel Sector Federal Ferroviario de la Confederación General del Trabajo (SFF-CGT), en les quatre societats del Grupo Renfe, que està prevista per al dia 31 de juliol de 2014, des de la 1.00 fins a les 24.00 hores, i per al dia 1 d'agost de 2014, des de les 0.00 fins a les 23.00 hores, i que afecta tots els treballadors i treballadores del grup;
Atès que el servei de transport de viatgers per ferrocarril que presta l'empresa Grupo Renfe s'ha de considerar un servei essencial per a la comunitat, ja que la seva interrupció afectaria béns i drets protegits constitucionalment, com és el dret al trasllat i a la lliure circulació, segons indica l'article 19 de la Constitució;
Atès que el transport per ferrocarril que ofereix l'empresa Grupo Renfe és un mitjà que dóna servei a un gran nombre d'usuaris que ha anat creixent de forma constant per la intensa interrelació entre les poblacions del Barcelonès i les comarques circumdants, i també amb l'àrea interior de Barcelona i de la resta de Catalunya, amb els trens regionals, i que, malgrat que en alguns casos hi ha mitjans alternatius de transport, el fet és que la gran quantitat de desplaçaments obliga a mantenir en funcionament aquest servei que cobreix, entre d'altres, la mobilitat obligada per motius laborals que és necessari garantir;
Atès que, com en ordres anteriors en les quals s'han fixat serveis mínims per a aquesta mateixa empresa (abans Renfe Operadora), s'ha de tenir en compte la diferent intensitat d'ús que d'aquest mitjà de transport fan al llarg del dia els usuaris, la qual cosa fa necessari establir diferents franges horàries durant la jornada de vaga: d'una banda, les anomenades hores punta, que van des de les 6.00 fins a les 9.30 hores i des de les 17.00 fins a les 20.30 hores, i durant les quals, atesa la més alta incidència, queda justificat garantir el funcionament del servei amb un percentatge superior; i de l'altra, les anomenades hores vall, que coincideixen amb la resta de la jornada i durant les quals es garanteix el servei amb un percentatge inferior.
És en atenció a les raons exposades que es considera adient fixar uns serveis mínims consistents en els dos terços del servei habitual durant els trams de vaga que coincideixen amb les anomenades hores punta, i d'un terç del servei habitual la resta del dia, les hores vall.
En tot cas, es mantindrà el servei indispensable per donar la infraestructura imprescindible per al funcionament dels serveis mínims assenyalats;
Atès que en vagues anteriors de característiques anàlogues en aquesta empresa es van dictar l'Ordre EMO/260/2013, de 23 d'octubre; l'Ordre EMO/257/2013, de 22 d'octubre, i l'Ordre EMO/170/2013, de 19 de juliol;
Atès que s'ha demanat informe a la Direcció General de Transports i Mobilitat del Departament de Territori i Sostenibilitat;
Atès que s'ha sol·licitat a les parts les seves propostes de serveis mínims;
Atès el que disposen l'article 28.2 de la Constitució; l'article 170.1.i) de l'Estatut d'autonomia de Catalunya; l'article 10.2 del Reial decret llei 17/1977, de 4 de març; el Decret 120/1995, de 24 de març, de la Generalitat de Catalunya, i les sentències del Tribunal Constitucional 11/1981, de 8 d'abril; 26/1981, de 17 de juliol; 33/1981, de 5 de novembre; 51/1986, de 24 d'abril; 27/1989, de 3 de febrer; 43/1990, de 15 de març, i 122/1990 i 123/1990, de 2 de juliol;
La situació de vaga anunciada pels sindicats CCOO, SF-Intersindical i SFF-CGT en l'empresa Grupo Renfe, que està prevista per al dia 31 de juliol de 2014, des de la 1.00 fins a les 24.00 hores, i per al dia 1 d'agost de 2014, des de les 0.00 fins a les 23.00 hores, i que afecta tots els treballadors i treballadores de l'empresa, queda condicionada al manteniment dels serveis mínims següents:
El cessament i les alteracions en el treball produïts pel personal necessari per al manteniment dels serveis mínims que determina l'article 1 d'aquesta Ordre seran considerats il·legals als efectes de l'article 16.1 del Reial decret llei 17/1977, de 4 de març, en relació amb l'article 54 del Reial decret legislatiu 1/1995, de 24 de març, de l'Estatut dels treballadors.
Barcelona, 25 de juliol de 2014